Tistelsommerfugl

Tistelsommerfugl Vanessa cardui (Linnaeus, 1758) tilhører dagsommerfuglene, og er immigrant til Norge. Enkelte år er den sjelden, mens den andre år kan opptre tallrikt og finnes over hele landet.  Ettersom den trekker nordover fra middelhavsområdet er den vanligst i Sør-Norge. Den kan finnes over praktisk talt hele Jorden og er den sommerfuglen som har den videste naturlige utbredelsen.

Tistelsommerfuglens migrasjonsrute strekker seg fra polarsirkelen til Sentral-Afrika. Over opptil seks generasjoner tilbakelegger tistelsommerfuglen en rundreise på over fjorten tusen kilometer.
En langt større rundreise enn den fem tusen kilometer lange ruten til den mer kjente Monarksommerfuglen.

 Utseende 
Vingespennet er mellom 5 og 6 cm. Den er orange og okerfarget, med mørkere flekker. Langs framvingeranden har den hvite og svarte flekker. I flukten kan den minne om et brunaktig, vissent blad som fyker av gårde.

Larven er svart eller nesten svartgrønn, med gule og enkelte blå punkter. Den har en svak gul sidelinje og en bredere gul, mørkprikket linje langt ned på kroppsiden. Føttene er brune med gule torner.

 Levevis 
Tistelsommerfugler holder særlig til der hvor det vokser tistler, men den viser seg ofte før tistlene dukker opp, eller etter at de har visnet. Den oppsøker gjerne blomsterrike steder. Den besøker blomster som løvetann, og også blomstrende busker som syrin.

Tistelsommerfuglen overlever ikke en norsk vinter. Som sin slektning admiralen flyr den nesten hver vår inn over Norge. Den kan finnes fra slutten av mai til frosten kommer. De fleste som flyr om høsten er avkom etter tidligere innvandrere til Norge.

Larvene lever på ulike tistelarter (Cirsium og Carduus) og kan også finnes på brennesle (Urtica). Når tiden er kommet for å gå inn i puppestadiet, kryper larven ned fra planten og prøver å finne et sted å være som puppe. Puppestadiet varer bare noen uker.

 Litteratur 
 Eliasson, C.U., Ryrholm, N., Holmer, M. Jilg, K. & Gärdenfors, U. 2005. Nationalnyckeln till Sveriges flora och fauna. Fjärilar: Dagfjärilar. Hesperiidae – Nymphalidae. ArtDatabanken, SLU, Uppsala. ISBN 91-88506-51-7
 Aarvik, Leif, Berggren, Kai, Hansen, Lars Ove. 2000. Norges Sommerfugler. Catalogus Lepidopterorum  Norwegiae. Norsk entomologisk forening. 192 sider. ISBN 82-995095-1-3
 Aarvik, Leif, Hansen, Lars Ove, Vladimir Kononenko. 2009. Norges Sommerfugler. Håndbok over Norges dagsommerfugler og nattsvermere. Norsk entomologisk forening, Naturhistorisk museum, Universitetet i Oslo. 432 sider. ISBN 978-82-996923-2-8

 Referanser 

 Eksterne lenker 

 Norges sommerfugler – Tistelsommerfugl

Kategori:Nymphalinae
Kategori:Livskraftige arter på IUCNs rødliste
Kategori:Afrikas sommerfugler
Kategori:Asias sommerfugler
Kategori:Europas sommerfugler
Kategori:Nord-Amerikas sommerfugler
Kategori:Oseanias sommerfugler
Kategori:Sri Lankas sommerfugler
Kategori:Islands insekter
Kategori:Kapp Verdes sommerfugler
Kategori:USAs sommerfugler
Kategori:Japans sommerfugler
Kategori:Canadas sommerfugler
Kategori:Sommerfugler formelt beskrevet i 1758
Kategori:Dyr formelt beskrevet av Carl von Linné